Исмаилбек Таранчиев

Таранчиев Исмаилбек (06.04.1923, Чүй облусу, Аламүдүн району, Беш-Күнгөй айылы – 18.03.1944, Эстония, Синимяэ аймагы, Ластиколония району болжол менен) — кенже лейтенант, 1991-жылы (өлгөндөн кийин) Советтер Союзунун Баатыры наамы ыйгарылган.

 Кыскача өмүр таржымалы  
Исмаилбек Таранчиев 1941-жылы Кызыл Армиянын катарына чакырылган. 1943-жылы Чкалов атындагы аскердик авиациялык окуу жайын аяктаган.

1944-жылдан тартып согушка катышып, Ленинград фронтунун 13-аба армиясына караштуу 277-чабуул коюучу авиация дивизиясынын 566-полкунда кызмат өтөгөн.

Согуш маалында 36 жолу аба чабуулуна чыгып, 1944-жылдын 26-февралында Эстониянын Тарту шаарындагы аэродромго сокку уруп, душмандын 3 учагын жок кылган.

1944-жылдын 18-мартында күйүп жаткан Ил-2 учагын душмандын танктары топтолгон жерге багыттап, аларга чоң жоготуу келтирип, өзү баатырларча курман болгон.

 Сыйлыктары. Наамдары  
Ленин, Кызыл Жылдыз, 1-даражадагы Ата Мекендик согуш ордендери менен сыйланган.

Ал 1991-жылы 5-майда  "Советтер Союзунун Баатыры" наамына (өлгөндөн кийин) ээ болгон.

 Колдонулган адабияттар 
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9

Категория:Инсандар
Категория:1923-жыл
Категория:1944-жыл
Категория:Советтер Союзунун баатырлары
Категория:Кыргызстан
Категория:СССР
Категория:Кыргыз тарыхы